#JongStemme: Stel vegans diere bo mense?Deur Tivan Leak Tivan Leak. Ek sal nooit ophou vleis eet nie en vegans is vreemde ongesonde mense wat meer vir diere as vir hulle medemense omgee – of so hét ek gedink. Veganisme verwys onder meer na ’n leefstylkeuse wat gegrond word op die oortuiging dat diere ervarende wesens is met ’n kapasiteit om te voel en nie as kommoditeite behoort te beskou word nie. Diere word dus nie bo mense gestel nie, maar word eerder van goedere en dienste, waarmee ons handel dryf, onderskei. Veganiste is toe ook nie so ongesond soos wat ek vroeër gedink het nie. Die American Dietetic Association en die British Dietetic Association (die grootste verenigings vir voedingswaarde en dieetkundiges in die onderskeie lande) is dit eens dat ’n goedbeplande vegandieet geskik en gesond is vir elke stadium van menslike ontwikkeling, insluitend swangerskap en borsvoeding. Navorsing bevind ook dat goedbeplande plantgebaseerde diëte, nie net gesond is nie, maar bydra tot verminderde risiko van kardio-metaboliese siektes – ’n 40% laer risiko vir hartsiektes; en ’n 29% laer risiko vir serebraalvaskulêre siektes. As mense dan nie vleis nodig het vir oorlewing nie, waarom eet ons dit dan nog? Dit is die antwoord op hierdie vraag wat my uiteindelik oortuig het om van diereprodukte afstand te doen. Die rede waarom mense in 2020 steeds vleis en ander diereprodukte verbruik, is omdat dit vir ons lekker is (of moontlik omdat ons oningelig is), nie omdat dit noodsaaklik vir ons gesonde voortbestaan is nie. Ek beskou myself as ietwat van ’n diereliefhebber, niks buitengewoon nie – ek vryf die honde wanneer ek by ’n nuwe huis aankom, ek word hartseer wanneer ek sien hoe swaar die koalas met die brande in Australië kry en ek kyk so dan en wan ’n dokumentêr oor diere in verskeie habitatte. Dit is, volgens my, verkeerd om diere dood te maak, maar soos met alles, is daar uitsonderings op die reël. Ek dink byvoorbeeld nie dat iemand wat ’n leeu – wat lewensbedreigend op hulle afstorm – doodskiet, verkeerd is nie. Daar is dus ’n mate van regverdiging verskuldig voordat mens die lewe van ’n dier neem en in dié verband kan daar goeie of slegte redes wees. Wanneer ons vleis eet – nie omdat dit lewensnoodsaaklik is nie, maar omdat dit lekker is, maak ons diere dood ter wille van smaak. Om diere ter wille van smaakvoorkeure dood te maak, is ’n slegte rede om diere dood te maak. Volgens hierdie rede sou ’n persoon, wat rondloperhonde met hulle motor doodry omdat hulle daarvan hou, ook in hulle dade geregverdig wees. Wanneer die aanvraag na vleis verhoog, voorsien die mark daaraan deur meer diere te slag. Daar word beraam dat indien mense mekaar doodmaak teen die dieselfde spoed waarteen ons plaasdiere slag, die mensdom binne net ŉ paar dae totaal uitgewis sou wees (70 miljard plaasdiere word jaarliks wêreldwyd geslag). Die diere wat se vleis op ons supermarkrakke verkoop word, is individue – soos die troeteldiere waarmee ons ons huise deel. Hulle het unieke persoonlikhede, hulle kan ervaar en vir hulself dink. Dink aan hierdie diere volgende keer voordat jy ’n besluit neem oor jou volgende maaltyd, want elke ete is ’n besluit en elke besluit kan ’n lewe red. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en advies met jou loopbaan!